b'\n_START_ARTICLE_\nRaskausarvet\n_START_PARAGRAPH_\nRaskausarvet eli venytysjuovat (lat. striae) ovat arpia, joiden syyn\xc3\xa4 ovat ihon verinahan venyminen ja hormonaaliset tekij\xc3\xa4t. Yleens\xc3\xa4 ne ovat seurausta joko raskaudesta tai lihomisesta, mutta niit\xc3\xa4 voi synty\xc3\xa4 my\xc3\xb6s murrosi\xc3\xa4ss\xc3\xa4 ja lihasten kasvaessa nopeasti. Arvet ovat tavallisesti pitkitt\xc3\xa4isi\xc3\xa4, ja ne sijaitsevat rinnakkain iholla. Raskausarvet ovat v\xc3\xa4rilt\xc3\xa4\xc3\xa4n sinert\xc3\xa4v\xc3\xa4npunaisia, mutta ne vaalenevat ajan mittaan. Kokonaan ne eiv\xc3\xa4t kuitenkaan katoa._NEWLINE_Raskausarpia syntyy usein sellaisille ihoalueille, joihin kertyy paksu rasvakudos, kuten pakarat, alaselk\xc3\xa4, lantio, reidet, alavatsa ja rinnat. Raskausarvet ovat melko tavallisia, ja niit\xc3\xa4 muodostuukin raskausaikana 75\xe2\x80\x9390\xc2\xa0prosentille naisista. Arpien ehk\xc3\xa4isyyn k\xc3\xa4ytet\xc3\xa4\xc3\xa4n erilaisia voiteita ja jo syntyneiden arpien hoitoon muun muassa voiteita ja laserhoitoa._NEWLINE_Korealaistutkimuksen mukaan murrosi\xc3\xa4ss\xc3\xa4 syntyneit\xc3\xa4 arpia esiintyi vastaavasti 88,2\xc2\xa0%:lla ja 77,1\xc2\xa0%:lla tutkituista 15\xe2\x80\x9317-vuotiaista mies- ja naisopiskelijoista, ja ne olivat ilmaantuneet keskim\xc3\xa4\xc3\xa4rin 13,8 vuoden i\xc3\xa4ss\xc3\xa4.'